Document ID: 31989R0451

Uredba Sveta (EGS) št. 451/89
z dne 20. februarja 1989
o postopku, ki ga je treba uporabiti pri nekaterih kmetijskih proizvodih s poreklom iz različnih sredozemskih tretjih držav
SVET EVROPSKIH SKUPNOSTI JE
ob upoštevanju Pogodbe o ustanovitvi Evropske gospodarske skupnosti in zlasti člena 113 Pogodbe,
ob upoštevanju predloga Komisije,
ker so bili sklenjeni dodatni protokoli k sporazumom med Evropsko gospodarsko skupnostjo na eni strani ter Alžirijo, Ciprom, Egiptom, Izraelom, Jordanijo, Libanonom, Malto, Marokom, Sirijo, Tunizijo, Turčijo in Jugoslavijo na drugi strani;
ker za nekatere kmetijske proizvode, ki jih zajemajo navedeni sporazumi in s poreklom iz navedenih držav, ti protokoli predvidevajo postopno zniževanje nekaterih dajatev, ki se uporabljajo za navedene proizvode; ker za nekatere od navedenih proizvodov veljajo referenčne količine;
ker navedeni protokoli predvidevajo možnost, da se v primeru težav na trgu Skupnosti ali presežka referenčnih količin navedenim proizvodom spremeni status;
ker je treba določiti postopek za spremembo statusa takšnih proizvodov, da bodo zanje v primeru takšnih težav veljale referenčne količine ali tarifne kvote, kadar bodo referenčne količine presežene; ker se morajo navedeni postopki voditi prek upravljalnega odbora, pristojnega za zadevne proizvode;
ker mora takšna sprememba statusa temeljiti na letnem pregledu trgovinskih tokov po proizvodu in po državi; ker je cilj navedenega pregleda spremljati razvoj tokov, preprečiti motnje na trgu in preveriti, v kolikšni meri je bil cilj vzdrževanja tradicionalnih vzorcev trgovine z zadevnimi državami dosežen,
SPREJEL NASLEDNJO UREDBO:
Člen 1
Na koncu vsakega tržnega leta Komisija opravi pregled po proizvodih in po državah trgovinskih tokov proizvodov iz Prilog I in II s poreklom iz Alžirije, Cipra, Egipta, Izraela, Jordanije, Libanona, Malte, Maroka, Sirije, Tunizije, Turčije in Jugoslavije, da bi preprečila motnje na trgu.
Člen 2
1. Če je Komisija ob upoštevanju pregleda iz člena 1 ugotovila, da obseg uvoza proizvoda, navedenega v Prilogi I, s poreklom iz Alžirije, Cipra, Egipta, Izraela, Jordanije, Libanona, Malte, Maroka, Sirije, Tunizije, Turčije in Jugoslavije narašča v tolikšni meri, da bi lahko ta uvoz povzročil težave na trgu Skupnosti, uporabi postopek, predviden bodisi v členu 26 Uredbe (EGS) št. 2727/75 [1], kakor je bila nazadnje spremenjena z Uredbo (EGS) št. 166/89 [2], bodisi, kakor je ustrezno, v pripadajočih členih drugih uredb o skupni ureditvi kmetijskih trgov, ali v zvezi s proizvodi, za katere po predpisih Skupnosti ni bil ustanovljen upravljalni odbor, postopek, predviden v členu 32 Uredbe (EGS) št. 1035/72 [3], kakor je bila nazadnje spremenjena z Uredbo (EGS) št. 2238/88 [4], da bi določila referenčno količino za zadevni proizvod in poreklo. Če dve leti zaporedoma ta referenčna količina ne bo dosežena, bo prenehala veljati.
2. Za pripravo pregleda, navedenega v odstavku 1, se zadevni proizvodi spremljajo po statističnem sistemu, predvidenem v členu 5 Uredbe (EGS) št. 2658/87 [5], kakor je bila nazadnje spremenjena z Uredbo (EGS) št. 20/89 [6].
3. Člen 3 se uporablja za proizvode, za katere je Komisija določila referenčno količino v skladu z odstavkom 1.
Člen 3
1. Kadar je referenčna količina, določena v skladu s členom 2 ali v zvezi s proizvodom, navedenim v Prilogi II s poreklom iz države, naštete v navedeni prilogi, presežena in ob upoštevanju pregleda iz člena 1, Komisija uporabi postopek, predviden bodisi v členu 26 Uredbe (EGS) št. 2727/75 bodisi, kakor je ustrezno, v pripadajočih členih drugih uredb o skupni ureditvi kmetijskih trgov, ali v zvezi s proizvodi, za katere po predpisih Skupnosti ni bil ustanovljen upravljalni odbor, postopek, predviden v členu 32 Uredbe (EGS) št. 1035/72, da bi za zadevni proizvod veljala tarifna kvota Skupnosti, ki je enaka navedeni referenčni količini.
Podrobna pravila za izvajanje tega člena se sprejmejo v skladu s postopkom iz člena 26 Uredbe (EGS) št. 2727/75.
2. Za pripravo pregleda, navedenega v odstavku 1, se pri zadevnih proizvodih uporabi postopek nadzora, določen v Uredbi (EGS) št. 452/89 [7].
Člen 4
Ta uredba začne veljati na dan objave v Uradnem listu Evropskih skupnosti.
Uporablja se od 1. januarja 1989.
Ta uredba je v celoti zavezujoča in se neposredno uporablja v vseh državah članicah.
V Bruslju, 20. februarja 1989

Labels: 3
18
6